PATVIRTINTA

Prienų r. savivaldybės administracijos

Švietimo ir sporto skyriaus vedėjo

2022 m. vasario 22 d.

įsakymu Nr. STĮ-31

**RAJONINIO MOKINIŲ KŪRYBINIŲ DARBŲ KONKURSO**

**„PAVASARIO SPALVOS 2022“**

**NUOSTATAI**

**I SKYRIUS**

**BENDROSIOS NUOSTATOS**

1. Bunda pavasarinė gamta, bunda viskas, kas gyva, bunda ir jos spalvos. Naujai pamatome žolę, medžius, nuostabiai mėlyną dangų, paukščius ir pirmąsias gėles. Buvimas gamtoje palieka neišblėstančius įspūdžius, kuriais mes savo kūrinių dėka galime pasidalinti. Tapyboje šiuos įspūdžius galime perteikti labiau individualiomis interpretacijomis, o fotografijose labiau nepakartojamos ir kintančios gamtos realistiškų vaizdų pastebėjimais. Gamta ir jos spalvos visada buvo ir liks kūrybingų žmonių kūrybos objektas. Tapykite ir fotografuokite lengvai ir linksmai, su gera nuotaika, kurią mums atneša pavasario saulės spinduliai.

2. Rajoninio mokinių kūrybinių darbų konkurso „Pavasario spalvos“ (toliau – Konkurso) nuostatai reglamentuoja Konkurso tikslus ir uždavinius, organizavimą, reikalavimus darbams, vertinimą ir apdovanojimą.

3. Konkursas organizuojamas siekiant glaudesnio Prienų rajono meno ir bendrojo ugdymo mokyklų bendradarbiavimo.

4. Konkursą inicijuoja ir organizuoja Prienų meno mokykla.

**II SKYRIUS**

**TIKSLAS IR UŽDAVINIAI**

5. Konkurso tikslas– skatinti ir puoselėti mokinių kūrybinius ir meninius gebėjimus.

6. Konkurso uždaviniai:

6.1. ugdyti mokinių atsakingą požiūrį į gamtą ir jos natūralumą;

6.2. ugdyti kūrybinius ir tarpusavio bendradarbiavimo įgūdžius;

6.3. skatinti mokinių saviraišką ir kūrybiškumą;

6.4. skatinti dailės mokytojus dalintis gerąja patirtimi ir kūrybiškai bendradarbiauti.

**III SKYRIUS**

**KONKURSO ORGANIZAVIMAS**

7. Konkursas vyks virtualioje erdvėje, autoriams atsiunčiant skenuotas kūrinių kopijas arba jų fotografijas JPG (JPEG) formatu.

8. Konkurse gali dalyvauti Prienų rajono meno ir bendrojo ugdymo mokyklų mokiniai.

9. Konkurso dalyviai skirstomi pagal autorių amžių į tris grupes:

I grupė – 7–10 metų amžiaus mokiniai;

II grupė – 11–14 metų amžiaus mokiniai;

III grupė – 15–19 metų amžiaus mokiniai.

10. Konkurso dalyviai iš vienos mokyklos gali pristatyti ne daugiau kaip 15 dailės kūrybinių darbų ir 15 fotografijos darbų, po 5 kiekvienoje amžiaus grupėje.

11. Vienas dalyvis gali Konkursui pateikti ne daugiau kaip du kūrinius (vieną dailės kūrinį ir vieną fotografijos darbą).

12. Konkurso dalyviai savo kūrybinius darbus atsiunčia nuo **2022 m. kovo 21 d. iki balandžio 22 d**. elektroniniu paštu: [menomokykla.daile@gmail.com](mailto:menomokykla.daile@gmail.com)

13. Prie siunčiamų fotografijų pridedamas visų mokyklos siunčiamų kūrinių sąrašas, kuriame nurodoma: autoriaus vardas, pavardė, amžius, kūrinio pavadinimas, technika, formatas, paruošusio mokytojo vardas, pavardė, kontaktinis telefono numeris, elektroninis pašto adresas, mokyklos pavadinimas (forma pridedama).

14. Konkurso rezultatai bus skelbiami **2022 m. gegužės 12 d.** Prienų meno mokyklos internetinėje svetainėje [www.menas.prienai.lm.lt](http://www.menas.prienai.lm.lt).ir Prienų meno mokyklos Facebook paskyroje.

15. Darbai, kurie bus pateikti pasibaigus terminui arba neįrašyti į kūrinių kortelę, nekokybiškai nuskenuoti ar nufotografuoti, nebus vertinami.

16. Konkursą koordinuoja ir informaciją teikia Prienų meno mokyklos dailės mokytojas Vladas Tranelis, tel. +370 610 31245.

**IV SKYRIUS**

**REIKALAVIMAI DARBAMS**

17. Konkursui pateikiami dviejų kategorijų kūrybiniai darbai:

17.1. **tapyba** (originalo formatas ne mažesnis kaip A3 ir ne didesnis kaip A2);

17.2 **fotografija** (juodai baltos fotografijos į Konkursą nepriimamos).

18. Konkursui siunčiamos skenuotos kūrinių kopijos arba jų fotografijos JPG (JPEG) formatu. Nuotraukų formatas turi būti ne mažesnis kaip 2 MB, bet neturi viršyti 5 MB, ilgosios kraštinės ilgis – ne mažiau kaip 2000 pikselių.

19. Dailės kūrinius būtina fotografuoti dienos šviesoje, esant vienodam viso kūrinio apšvietimui ir be atspindžių.

20. Dailės kūrinio ar fotografijos failo pavadinime turi būti autoriaus vardas ir pavardė, amžius ir kūrinio pavadinimas.

**V SKYRIUS**

**VERTINIMAS IR APDOVANOJIMAS**

21. Darbus vertins Konkurso organizatorių sudaryta vertinimo komisija.

22. Komisija skirs po tris prizines vietas už geriausius darbus dailės kūrinių ir fotografijos darbų kategorijose, kiekvienoje amžiaus grupėje.

23. Darbų vertinimo kriterijai:

23.1. idėjos originalumas;

23.2. atitikimas Konkurso temai;

23.3. meninė raiška;

23.4. kūrybiškumas;

23.5 interpretavimas.

24. Visi Konkurso dalyviai bus apdovanoti Prienų meno mokyklos padėkos raštais.

25. Konkurso laimėtojai ir juos parengę mokytojai bus apdovanoti Prienų rajono savivaldybės administracijos Švietimo ir sporto skyriaus diplomais ir padėkomis.

**VI SKYRIUS**

**BAIGIAMOSIOS NUOSTATOS**

26. Konkurso dalyviai, dalyvaudami Konkurse, patvirtina, kad jie yra šių kūrinių autoriai, nes Konkurse plagijavimas netoleruojamas.

27. Konkurso organizatoriai pasilieka teisę dailės kūrinius ir fotografijas publikuoti ir reprodukuoti savo nuožiūra, neišmokant honoraro. Dalyvavimas šiame Konkurse laikomas autorių sutikimu su visomis Konkurso sąlygomis.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_